Beleggingstukrag danksy skarefinansieringDie GoGetta-span. Van links is Jeff Miller, Leat Sacharowitz en Sthembiso Zwane Gehalte-ondernemings in Afrika, wat met groeivooruitsigte spog en finansiering broodnodig het, kan nou munt slaan uit die innoverende, aandeelgebaseerde skarefinansieringsplatform GoGetta. Plaaslike en internasionale engel- (“angel investors”) en waagkapitaalbeleggers kan uit verskeie geleenthede kies, en vinnig en veilig bedrae van so min soos R1 000 belê om aandele in belowende ondernemings op die vasteland te besit. Volgens Sthembiso Zwane, medestigter van GoGetta, sukkel Afrika-ondernemings dikwels om hul hande op kapitaal te lê deur tradisionele finansieringskanale soos banke te gebruik. “Skarefinansiering is ŉ multimiljarddollerbedryf wêreldwyd, en die tyd het aangebreek dat Afrika ook ŉ stewige sny van dié sappige koek kry. “GoGetta bied ŉ unieke oplossing vir entrepreneurs wat hulself telkens in toe beursies vasloop en ontsluit ŉ bykans onmeetbare skatkis vir sakelui om ŉ sukses van hulle sakedrome te maak. Andersyds bied die vasteland ŉ opwindende groeiverhaal waarvan beleggers deel kan word. Die GoGetta-platform bied van die beste beleggingsgeleenthede reg oor Afrika.” Volgens Zwane snuffel GoGetta deurlopend aantreklike ondernemings met ŉ blink toekoms uit om op die platform te noteer. “Dit is tipies ondernemings wat beleggings van tussen R1,5 miljoen en R10 miljoen wil bekom in ruil vir aandele in die ondernemings. “Alle ondernemings wat deel van die platform wil word, moet eers ŉ omsigtigheidsproses deurloop wat deur GoGetta se ervare beleggingskomitee gedoen word voordat ŉ dienste- en fondsinsamelingsooreenkoms gesluit word. Slegs Afrika-ondernemings kan op die platform noteer, maar beleggers kan op enige plek ter wêreld geleë wees,” het Zwane gesê. GoGetta word aangevuur deur Grovest, een van Suid-Afrika se mees gerespekteerde administrateurs in die alternatiewe kleinkapitalisasiebeleggingsektor. Grovest staan reeds vir meer as ŉ dekade pa vir entrepreneurskapfinansiering en spog met R3,5 miljard se bates onder sy vlerk. Volgens Jeff Miller, GoGetta se medestigter en uitvoerende hoof, word die platform deur die gedragsowerheid vir die finansiële sektor (FSCA) gereguleer, wat aan beleggers die gemoedsrus gee dat hulle op uitnemende nakoming en bestuursvermoë kan reken. “Entoesiastiese entrepreneurs sal ook baat vind by die leiding om hul ondernemings te formaliseer deur op ŉ slimmer manier toegang tot kapitaal te kry om groei te finansier, terwyl hulle aan die stuur van sake bly.” Aansoeke van sakeondernemings uit enige sektor word verwelkom, van finansiële tegnologie tot landbou, energie, gesondheidsorg en kleinhandel. Volgens Leat Sacharowitz, GoGetta-medestigter, het verskeie kwalifiserende ondernemings in Suid-Afrika reeds deel van die platform geword. Om te kwalifiseer, moet ondernemings geouditeerde finansiële state, jaar-tot-datum-bestuursrekeninge, driejaar-finansiële vooruitskattings en ŉ omvattende sakeplan indien. Aanvanklike noteringsfooie is laag en voldoenings- en verslagdoeningsfooie is eers betaalbaar wanneer die onderneming sy teikenfinansiering bereik. Behalwe transaksiefooie, betaal beleggers op hul beurt geen fooie nie. Die minimum belegging is R1 000 en beleggers ontvang kwartaallikse verslae om die prestasie van hul beleggings na te spoor. GoGetta verskaf ook omvattende inligting om potensiële beleggers met besluite by te staan. Dit sluit in finansiële inligting, ŉ maatskappyvoorlegging (“pitch”), en meer. Volgens Zwane is aandelegebaseerde skarefinansiering veral aantreklik in die Afrika-konteks, waar tradisionele gemeenskapsbeleggings algemeen en toegang tot formele finansiële instellings beperk is. “Digitale finansies en mobiele geld beleef reusegroei in Afrika, en veral die jonger geslag neem die voortou in die digitale ekonomie. GoGetta se platform is daarom ŉ eenvoudige en veilige digitale poort na gehaltegeleenthede vir beleggers én besighede wat sakestukrag soek.”